L-UE qed tagħti ċans ieħor lill-intraprendituri ta' reputazzjoni tajba li jfallu, u qed tiffaċilita l-aċċess ta' intrapriżi vijabbli f'diffikultajiet finanzjarji għal oqfsa ta' ristrutturar preventiv fi stadju bikri biex jipprevjenu l-insolvenza. Illum il-Kunsill adotta formalment id-direttiva dwar oqfsa ta' ristrutturar preventiv, it-tieni opportunità u miżuri biex tiżdied l-effiċjenza tal-proċeduri tar-ristrutturar, tal-insolvenza u tal-ħelsien mid-dejn. Din id-deċiżjoni timmarka t-tmiem tal-proċedura leġislattiva. L-objettiv ġenerali tad-direttiva huwa li jitnaqqsu l-ostakli l-aktar sinifikanti għall-fluss liberu tal-kapital li jirriżultaw mid-differenzi fl-oqfsa ta' ristrutturar u insolvenza tal-istati membri, u li titjieb il-kultura ta' salvataġġ fl-UE abbażi tal-prinċipju tat-tieni opportunità. Ir-regoli l-ġodda għandhom ukoll l-għan li jnaqqsu l-ammont ta' self improduttiv (NPLs) fuq il-karti tal-bilanċ tal-banek u biex jipprevjenu l-akkumulazzjoni ta' NPLs bħal dawn fil-futur. B'hekk il-proposta għandha l-għan li ssib bilanċ xieraq bejn l-interessi tad-debituri u tal-kredituri. L-elementi ewlenin tar-regoli l-ġodda jinkludu: Twissija bikrija u aċċess għall-informazzjoni biex tgħin lid-debituri jidentifikaw ċirkostanzi li jistgħu jwasslu għal probabbiltà ta' insolvenza u li tista' tindika lilhom il-ħtieġa li jaġixxu mingħajr dewmien. Oqfsa ta' ristrutturar preventiv : id-debituri jkollhom aċċess għal qafas ta' ristrutturar preventiv li jippermettilhom jirristrutturaw, bil-ħsieb li tiġi evitata l-insolvenza u li tiġi żgurata l-vijabbiltà tagħhom, u b'hekk jiġu protetti l-impjiegi u l-attività ta' negozju. Dawn l-oqfsa jistgħu jkunu disponibbli wkoll fuq talba tal-kredituri u r-rappreżentanti tal-impjegati. Faċilitazzjoni tan-negozjati dwar pjanijiet ta' ristrutturar preventiv bil-ħatra, f'ċerti każijiet, ta' prattikant fil-qasam tar-ristrutturar biex jassisti fl-abbozzar tal-pjan. Pjanijiet ta' ristrutturar : ir-regoli l-ġodda jipprevedu għadd ta' elementi li għandhom ikunu parti minn pjan, inkluż deskrizzjoni tas-sitwazzjoni ekonomika, il-partijiet affettwati u l-klassijiet tagħhom, it-termini tal-pjanijiet, eċċ. Sospensjoni ta' azzjonijiet ta' infurzar individwali : id-debituri jistgħu jibbenefikaw minn sospensjoni ta' azzjonijiet ta' infurzar individwali biex jappoġġaw in-negozjati ta' pjan ta' ristrutturar f'qafas ta' ristrutturar preventiv. Id-durata inizjali ta'sospensjoni ta' azzjonijiet ta' infurzar individwali għandha tkun limitata għal perjodu massimu ta' mhux iktar minn erba' xhur. Ħelsien mid-dejn : imprendituri li jkollhom dejn eċċessiv ser ikollhom aċċess għal mill-inqas proċedura waħda li tista' twassal għal ħelsien sħiħ mid-dejn tagħhom wara perijodu massimu ta' 3 snin, skont il-kondizzjonijiet stabbiliti fid-direttiva. Il-passi li jmiss Dan il-vot formali jimmarka t-tmiem tal-proċess leġislattiv. Issa d-direttiva ser tiġi ffirmata formalment u mbagħad ippubblikata fil-ġurnal uffiċjali. L-istati membri ser ikollhom sentejn (mill-pubblikazzjoni fil-ĠU) biex jimplimentaw id-dispożizzjonijiet il-ġodda. Madankollu, f'każijiet debitament ġustifikati, jistgħu jitolbu lill-Kummissjoni għal sena addizzjonali għall-implimentazzjoni. Informazzjoni ġenerali Il-proposta ġiet ippreżentata mill-Kummissjoni fit-22 ta' Novembru 2016. Ir-regoli l-ġodda jikkomplementaw ir-Regolament dwar l-Insolvenza tal-2015 li jiffoka fuq ir-riżoluzzjoni tal-konflitti tal-ġurisdizzjoni u tal-liġijiet fi proċedimenti ta' insolvenza transfruntiera, u jiżguraw ir-rikonoxximent ta' sentenzi marbuta mal-insolvenza fl-UE kollha. Il-Parlament Ewropew ivvota formalment dwar id-direttiva fit-28 ta' Marzu 2019. Direttiva dwar oqfsa ta' ristrutturar preventiv, it-tieni opportunità u miżuri sabiex tiżdied l-effiċjenza tal-proċeduri tar-ristrutturar, tal-insolvenza u tal-ħelsien mid-dejn għall-intraprendituri, 15 ta' Mejju 2019 L-UE taqbel dwar regoli ġodda dwar l-insolvenza tan-negozji (stqarrija għall-istampa, 19/12/2018) Ara l-paġna tal-laqgħa